কাকদ্বীপে ধর্ষণের পরে খুন ছাত্রী, গ্রেফতার ১
টিউশন থেকে ফেরার পথে দশম শ্রেণির এক ছাত্রীকে তুলে নিয়ে গিয়ে ধর্ষণ করে খুন করল দুষ্কৃতীরা। দক্ষিণ ২৪ পরগনার কাকদ্বীপের ঘটনায় কামদুনি-কাণ্ডের ছায়া দেখছেন বিরোধীরা। শনিবার নিহত ছাত্রীর বাড়িতে যান বিরোধী দলনেতা সূর্যকান্ত মিশ্র এবং জেলার সিপিএম সম্পাদক সুজন চক্রবর্তী। মুখ্যমন্ত্রী মমতা বন্দ্যোপাধ্যায়ের সরকারের কড়া ভাষায় সমালোচনা করে বিরোধী দলনেতা বলেন, রাজ্যে কামদুনির ছায়া দীর্ঘতর হচ্ছে! এদিন বিরোধী দলনেতাকে ছাত্রীর পরিবার জানায়, প্রথমে অভিযোগ নিতে চায়নি পুলিশ। বলা হয়, এফআইআরে ধর্ষণ শব্দটি লেখা থাকলে অভিযোগ নেওয়া হবে না। শেষ পর্যন্ত অবশ্য খুনের মামলা রুজু করা হয়েছে। গোপাল হাজরা নামে একজনকে গ্রেফতারও করেছে পুলিশ। ধৃতকে আদালতে তোলা হলে ন’দিনের পুলিশ হেফাজতের নির্দেশ দিয়েছেন বিচারক। পুলিশ সূত্রের খবর, গোপালের বাড়িতেই কাকদ্বীপের তারাতলার বাসিন্দা ওই ছাত্রীকে ধর্ষণের পর শ্বাসরোধ করে খুন করা হয়। এরপর গ্রামেরই একটি পুকুরে দেহটি ফেলতে গেলে এক প্রতিবেশী দেখে ফেলেন। তাতেই ধরা পড়ে যায় অভিযুক্ত।
অভাবের জেরে আত্মহত্যা হালিশহরে
উত্তর ২৪ পরগনার হালিশহরের শনিবার সকালে এক ব্যক্তির দেহ উদ্ধার করল পুলিশ। অভাবের তাড়নাতেই বিশ্বনাথ চৌধুরী নামে ওই ব্যক্তি আত্মহত্যা করেছেন বলে দাবি মৃতের পরিবারের। বিশ্বনাথের তিন ছেলে হুকুমচাঁদ চটকলের শ্রমিক। সম্প্রতি ওই চটকল বন্ধ হয়ে গিয়েছে। তিন ছেলে বেকার হয়ে যাওয়ায় সংসারে রোজগার ছিল না। সেই কারণেই বিশ্বনাথ আত্মঘাতী হন বলে দাবি পরিবারের।
বাগরাকোটে মৃত আরও দুই
ডানকান গোষ্ঠীর অন্তর্গত বাগরাকোট চা বাগানে আরও দু’জনের মৃত্যু হল শনিবার। মৃতেরা হল কালু তামাঙ্গ (৮৪) এবং শাকিম লোহার (২৮)। মৃতের পরিবারের লোকজনের দাবি, চিকিৎসার অভাবের কারণে মৃত্যু হয়েছে কালু এবং শাকিমের। যদিও জেলা প্রশাসনিক আধিকারিকেরা জানিয়েছেন, বয়সজনিত শারীরিক অসুস্থতার কারণেই মৃত্যু হয়েছে অবসরপ্রাপ্ত চা-শ্রমিক কালুর। আর শামিম দু’মাস আগে কাজের খোঁজে হায়দরাবাদ গিয়েছিলেন। সেখানে জন্ডিসে আক্রান্ত হয়ে তাঁর মৃত্যু হয়েছে। এদিন বড়বাজারের সত্যনারায়ণ পার্কে চা শ্রমিকদের সাহায্যার্থে অর্থ সংগ্রহ করেন প্রদেশ কংগ্রেস সভাপতি অধীর চৌধুরী।




শনিবার বড়বাজারে অর্থ সংগ্রহ করছেন অধীর চৌধুরী এবং অমিতাভ চক্রবর্তী। —নিজস্ব চিত্র



 
সল্টলেকে দামি বাইককে পরিত্যক্ত ভেবে হুলস্থুল
অভিভাবকহীন হয়ে পড়ে রয়েছে ‘ফ্যাটবয়’! হার্লে ডেভিডসনের প্রায় ১৬ লক্ষ টাকা দামের বাইকটি কে বা কারা ফেলে গেল? প্যারিস-কাণ্ডের পুনরাবৃত্তি হবে না তো! শনিবার দিনভর নামী কোম্পানির দামি বাইককে ঘিরে সল্টলেকের এফডি ব্লকে চলল জল্পনা। সন্ধ্যায় অবশ্য জল্পনার অবসান। ‘ফ্যাটবয়’ যে এলাকারই এক বাসিন্দার তা জানতেনই না প্রতিবেশীরা। ফলে দিনভর বাইক রহস্যের কিনারা করতে নাস্তানাবুদ হয় বিধাননগর থানার পুলিশ। এদিন সকালে এফডি ব্লকের বাসিন্দারা ‘পরিত্যক্ত’ বাইক পড়ে থাকার খবর দিলে সেটি থানায় নিয়ে আসে পুলিশ। এরপর একেবারে নতুন বাইকের মালিকের খোঁজ শুরু হয়। সন্ধ্যায় থানায় এসে বাইকের মালিক হিসাবে কাগজপত্র জমা দেন এক ব্যক্তি। তিনি জানান, বাড়ির সামনে জায়গা না থাকায় দু-তিনটি বাড়ি দূরে তিনি বাইকটি রেখেছিলেন। কিন্তু তার জেরে যে এমন কাণ্ড হবে তা তিনি আন্দাজ করতে পারেননি।
কলকাতা বিমানবন্দরে উদ্ধার প্রচুর সোনা, ধৃত দুই
দুবাই থেকে সোনা পাচারের ছক বানচাল করে দিলেন শুল্ক দফতরের আধিকারিকেরা। শুক্রবারের পরে শনিবারও সোনা পাচারের অভিযোগে একজনকে গ্রেফতার করা হয়েছে। শুক্রবার মধ্য কলকাতার বাসিন্দা মাজহার আলমের কাছ থেকে উদ্ধার হয়েছে তিন কেজি সোনা। যার বাজার দর ৭৬ লক্ষ ৭৮ হাজার টাকা। এদিন সোনা পাচারের অভিযোগে ধৃত জাফর সিদ্দিকি কেরলের বাসিন্দা। জাফরকে দেখে সন্দেহ হলে তাকে জেরা করেন শুল্ক দফতরের আধিকারিকেরা। তল্লাশি চালিয়ে জাফরের কাছ থেকে প্রায় দু’কেজি সোনা উদ্ধার করা হয়। যার আনুমানিক মূল্য ৩৩ লক্ষ টাকা। ট্রলি ব্যাগের মাঝখানে সোনা লুকিয়ে শুল্ক দফতরের আধিকারিকদের চোখে ধূলো দেওয়ার চেষ্টা করেছিল জাফর।
রিষড়ায় যুবকের দেহ উদ্ধার
হুগলির রিষড়ায় গুলিবিদ্ধ এক যুবকের দেহ উদ্ধারকে কেন্দ্র করে চাঞ্চল্য ছড়াল। শনিবার রিষড়ার গ্লাস কারখানার পিছন থেকে গণেশ রায় নামে ওই যুবকের দেহ উদ্ধার হয়। গত বুধবার থেকে নিখোঁজ ছিলেন গণেশ। পুলিশ সূত্রের খবর, দুষ্কৃতীরা গণেশের দু’টি চোখে গুলি করে তাঁকে খুন করেছে। কে বা কারা এই ঘটনার সঙ্গে জড়িত তার খোঁজে শুরু হয়েছে তল্লাশি।

 
 
 




দে তালি! শনিবার হাওড়ার কোনায় এক 
অনুষ্ঠানে শিক্ষামন্ত্রী পার্থ চট্টোপাধ্যায়ের 
সঙ্গে ধর্মগুরু রামদেব। —নিজস্ব চিত্র




বরাহনগরে ডেঙ্গিতে মৃত এক
উত্তর ২৪ পরগনার বরাহনগরে ডেঙ্গিতে আক্রান্ত হয়ে মৃত্যু হল এক বধূর। শনিবার সকালে স্থানীয় একটি বেসরকারি নার্সিংহোমে মৃত্যু হয় ১ নম্বর ওয়ার্ডের বাসিন্দা পিয়া সেনগুপ্তের (২১)। স্থানীয় বাসিন্দাদের দাবি, এ নিয়ে শুধু বরাহনগর পুরসভায় ডেঙ্গিতে প্রাণ হারালেন চারজন মহিলা। প্রতিবেশীরা জানিয়েছেন, গত ১৭ নভেম্বর থেকে চিকিৎসাধীন ছিলেন পিয়া। তাঁর আড়াই বছরের একটি সন্তান রয়েছে। পিয়ার মৃত্যু ডেঙ্গিতে কি না, তা নিয়ে স্পষ্ট করে কিছু জানায়নি স্বাস্থ্যভবন।
সাতসকালে বাইপাসে দুর্ঘটনা, আহত ৪
ইএম বাইপাসে বাসের সঙ্গে লরির সংঘর্ষে শনিবার আহত হলেন চারজন। আহতদের বাইপাস সংলগ্ন একটি বেসরকারি হাসপাতালে ভর্তি করানো হয়। প্রাথমিক চিকিৎসার পর তিনজনকে ছেড়ে দেওয়া হলেও, এক মহিলার আঘাত গুরুতর হওয়ায় তিনি এখনও চিকিৎসাধীন। পুলিশ জানিয়েছে, এদিন সকাল ৭টা নাগাদ উল্টোডাঙ্গাগামী একটি বাসকে পিছন থেকে ধাক্কা মারে একটি লরি। তাতেই আহত হন ওই চার যাত্রী। লরিটি আটক করা হলেও চালক পলাতক।
ব্যালকনি থেকে পড়ে আহত তরুণী
বন্ধুর বাড়ির ব্যালকনি থেকে পড়ে আহত হলেন তরুণী। গুরুতর আহত অবস্থায় তাঁকে ন্যাশনাল মেডিক্যাল কলেজে ভর্তি করানো হয়েছে। পুলিশ জানিয়েছে, শনিবার বিকালে দুই বন্ধুর সঙ্গে গড়িয়াহাটের ফার্ন রোডে এক দম্পতির বাড়ি যান পিকনিক গার্ডেনের বাসিন্দা ক্যাথলিন ভ্যানান্সিও(২৮)। ব্যালকনিতে বসে আড্ডা দেওয়ার সময় আচমকা পড়ে যান ওই তরুণী।